שו"ת רשב"ץ (תשב"ץ)/חלק ג/רלב
שאלה רלב:

בגאיה.
שאלת אשה שמכרה כתובתה לאמה בר"ן דינרים ושלחה אחיה ליטלם ממנה ולהביאם לה ואחיה הביא עדי ישמעאל שתודה בפניהם שכבר קבלתם ופתה את אחותו והודית בזה שסומכת עליו שהוא יביאם לה ואחר שנכתב שטר ההודאה יצא לה הדרך ולא נתן לה כלום ולא סרה תובעת ממנו והוא לעולם כופר אם הדין נותן להשביעו או לא:

תשובה:
דבר פשוט הוא שחייב שבועה כיון שהיא טוענת בברי שלא נתן לה כלום ואומרת לו תנם לי שעדיין הם ברשותך והוא טוען כבר נתנם לה.
הרי זה כאומר לחברו מנה יש לי בידך והוא אומר אין לך בידי כלום שהוא חייב שבועה דרב נחמן שהיא שבועת היסת ודבר זה פשוט.
ואם האח טוען לא נתנה לי אמי כלום ועדיין הם ברשותה ישבע על זה ויפטר וגם האם פטורה היא שאינה מתחייבת מפני הודאת בנה אלא שאם תמות וירשנה בנה תטלם מאחיה בלא שבועה מפני הודאת פיו שלא קבלה אחותו כלום אם ירצה שתתקיים מכירת הכתובה.
ואם לא יתן לה הר"ן דינרין תתבטל המכירה וכל זה הוא אם נתקיימה המכיר' כדת וכהלכה שתהי' שם כתיבה ומסיר' השטר בידה.
ואם אינו כן המכיר' בטלה היא לגמר':